【J臣研究所】遨遊氣泡遠征冇用力
2024年04月27日 23:30
東網電視
更多新聞短片
周日有3場G1上演,3個路程港隊都有力橫掃,逐場同大家分析。
第5場主席短途獎熱門必落在「加州星球」身上,不過此駒有兩個疑點要考慮,第一係遠征後回港狀態,第二就係其實此駒自從前年開始已經冇喺香港跑過1200米,今場亦肯定放唔出,追馬又得唔得呢?結論不適合揸膽。計全場有隻馬十分值博,就係「嫡愛心」,呢隻馬根本上1200米最好,4歲大熟且今季更進步,上場若非排外檔應至少上名,走勢比起串Q一對更強,今次排1檔強配麥道朗,只要穩守幾隻前置馬後,入直路可一攻而破。「賢者無敵」上場力鬥「金鑽貴人」,此兩匹後起之秀都要吼實。
第7場冠軍一哩賽「金鎗六十」頂多八成水準,盡力而為。「遨遊氣泡」遠征嗰場其實冇乜用力,回港操練正常,大閘見好。「錶之銀河」進步到你唔信,揀一哩跑亦代表幕後信心十足。不過,講抵買都係隻「美麗同享」,上場初配艾道拿,係筆者第一次見呢隻馬陣上冇鬥口,搵啱人跑,呢隻馬就有頂級戰鬥力。
第8場女皇盃係唯一外隊馬有力搵獎金嘅一場,但準馬王「浪漫勇士」今季南征北討,狀態都冇低落,抖夠更難以被擊敗。計馬相信「滂薄無比」有力一鬥,早在12月香港盃一戰如非全條直路受擠壓,應該追得過「浪漫勇士」,輸得唔順氣再嚟過。「大至尊」未知有幾多喺手,但絕對要吼埋。